La danseuse
108 minút.
Scenár: Thomas Bidegain, Stéphanie Di Giusto, Giovanni Lista, Sarah Thibau. Réžia: Stéphanie Di Giusto. Kamera: Benoît Debie. Strih: Géraldine Mangenot. Účinkujú: Soko, Gaspard Ulliel, Mélanie Thierry, Lily-Rose Depp, François Damiens, Louis-Do de Lencquesaing, Amanda Plummer, Denis Ménochet, Marek Smejkal, Petra Bučková a ďalší.
Slovenská premiéra 25. mája 2017
Hoci tento týždeň do slovenských kín vstupujú iba tri nové filmy, hneď dva z nich majú jednoslovné názvy a oba sú baletné. Francúzska fotografka, výtvarníčka a režisérka Stéphanie Di Giusto v roku 2015 debutovala s nákladmi 7,8 milióna eur voľnou adaptáciou románu Giovanniho Listu Loïe Fuller, danseuse de la Belle Epoque o hviezde európskych kabaretov belle epoque Loïe Fullerovej. Farmárska dcéra z amerického Stredozápadu sa začiatkom 20. storočia vypracovala na hviezdu Paríža, ktorú obdivovali Henri Toulouse-Lautrec, Auguste Rodin i vynálezcovia kinematografu bratia Lumiérovci. Jej pád sa začal s príchodom mladej ambicióznej tanečnice Isadory Duncanovej. Hlavnú rolu stvárnila pod pseudonymom Soko francúzska pesničkárka a herečka Stéphanie Sokolinski, Isadoru Duncanovú si zahrala dcéra Johnnyho Deppa Lily-Rose. Festival v Cannes vlani film zaradil do prehliadky Un certain regard.
Foto: ASFK